REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/21-18

21. februar 2018. godine

B e o g r a d

Z A P I S N I K

26. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 20. FEBRUARA 2018. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Radovan Jančić, Mladen Lukić, Arpad Fremond, Marjana Maraš, Miroslav Aleksić i prof. dr Miladin Ševarlić kao i Olena Papuga (zamenik Nade Lazić) i Vladimir Đurić (zamenik Nenada Božića), zamenici članova Odbora.

Sednici nisu prisustvovali članovi Odbora: Ognjen Pantović, Goran Ješić, Nada Lazić, Milorad Mirčić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Bogdan Igić, državni sekretar, Zoran Janjatović, pomoćnik ministra, Nebojša Milosavljević, direktor Uprave za zaštitu bilja, Bojan Živković, pomoćnik direktora Uprave za agrarna plaćanja, Dragoslav Milutinović, Uprava za agrarna plaćanja, Radivoj Nadlački, savetnik ministra i prof. dr Dragan Glamočić, Poljoprivredni fakultet.

Pre utvrđivanja dnevnog reda, njegovu dopunu predložio je Miroslav Aleksić sa tačkom: Razmatranje Informacije o zabrani izvoza voća i povrća, sa posebnim osvrtom na izvoz voća i povrća u Rusiju.

Odbor je prihvatio predlog Miroslava Aleksića za dopunu dnevnog reda ( 12 za, 2 nije glasalo).

Prof. dr Miladin Ševarlić je predložio dopunu dnevnog reda sa tačkom: Razmatranje sticanja uslova za aktiviranje odredbi (član 32) SSP-a za uvođenje prelevmana na određenu vrstu poljoprivrednih proizvoda koje uvozom ugrožavaju našu poljoprivrednu proizvodnju.

Odbor je prihvatio predlog prof. dr Miladina Ševarlića za dopunu dnevnog reda (13 za, 1 nije glasao).

Odbor je jednoglasno usvojio sledeći

D n e v n i r e d

1. Plan IPARD javnih poziva u 2018. godini i plan podrške poljoprivrednicima kroz nacionalne mere;
2. Razmatranje Informacije o zabrani izvoza voća i povrća, sa posebnim osvrtom na izvoz voća i povrća u Rusiju;
3. Razmatranje sticanja uslova za aktiviranje odredbi (član 32) SSP-a za uvođenje prelevmana na određenu vrstu poljoprivrednih proizvoda koje uvozom ugrožavaju našu poljoprivrednu proizvodnju;

4. Razno.

Prva tačka dnevnog reda – Plan IPARD javnih poziva u 2018. godini i plan podrške poljoprivrednicima kroz nacionalne mere;

U uvodnim napomenama, Zoran Janjatović informisao je članove Odbora o akcionom planu IPARD programa, naglasivši da se javni poziv za IPARD podsticaje za investicije u fizičku imovinu poljoprivrednih gazdinstava - kupovinu nove mehanizacije i opreme, raspisan 25. decembra 2017. godine i javni poziv za kupovinu novih traktora, raspisan 4. januara 2018. godine, zatvaraju 26. februara tekuće godine. Zvanična akreditacija IPARD-a od strane Evropske komisije se očekuje ove nedelje. U prvoj nedelji marta će se raspisati javni poziv za meru 3 – prerada mleka, mesa, voća i povrća (investicije u prerađivačke kapacitete) i nabavka opreme. Prema planu poziva od juna meseca planiraju se investicije u izgradnju i opremanje objekata u obe mere (1 i 3). Uredba o raspodeli podsticaja u poljoprivredi i ruralnom razvoju u 2018. godini je skoro usaglašena, a nacionalnim merama će se obuhvatiti korisnici koji ne ispune uslove iz IPARD programa. Pravilnici IPARD programa će se menjati u zavisnosti od problema uočenih realizacijom programa. Na terenu, poljoprivredne stučne službe, regionalne agencije za razvoj, kancelarije za poljoprivredu pri opštinama pružaju podršku kroz informisanje i razne obuke poljoprivrednicima vezano za IPARD.

Radivoj Nadlački rekao je da su dve trećine direktnih plaćanja određena za stočarstvo. Osnovni problem finansiranja poljoprivrede je godišnje budžetiranje. Po njegovim rečima, potrebno je ograničiti gornje limite za podsticaje kako bi se agrarni budžet bolje raspodelio. IPARD-om neće biti moguća plaćanja za žive jedinice (nabavka kvalitetnih priplodnih grla, podizanje proizvodnih zasada), a njegova izmena je moguća kroz Odbor za praćenje IPARD programa, ali tek po početku njegovog sprovođenja. Takođe, planira se ove godine donošenje novog pravilnika za preradu voća i povrća na gazdinstvu koji će se podržati kroz mere diversifikacije zajedno sa gljivarstvom, preradom meda i skupljanjem plodova.

Bojan Živković naglasio je da broj podnetih zahteva za IPARD po meri 1 trenutno iznosi 62 za traktore i 21 zahtev za mehanizaciju.

U diskusiji su učestvovali narodni poslanici: Marijan Rističević, Milija Miletić, Arpad Fremond, Veroljub Matić, Miroslav Aleksić i prof. dr Miladin Ševarlić.

Nakon rasprave o tački dnevnog reda, Odbor je većinim glasova (9 za, 2 nije glasalo) doneo sledeći

Z a k lj u č a k

Odbor predlaže da se posveti posebna pažnja da se sredstva iz IPARD-a iskoriste u maksimalno dozvoljenom iznosu, a da se po pitanju nacionalnih mera ispoštuju zaostale i prenete obaveze iz 2017. godine, ali da to ne dovede do umanjenja nivoa podsticaja koji su budžetom planirani i predviđeni za 2018. godinu, te da ako se ukaže potreba nađe dopunski novac za regulisanje prenetih obaveza iz 2017. godine.

Druga tačka dnevnog reda - Razmatranje Informacije o zabrani izvoza voća i povrća, sa posebnim osvrtom na izvoz voća i povrća u Rusiju;

Nebojša Milosavljević naglasio je da se izvoz voća i povrća u Rusku Federaciju u ovom trenutku odvija nesmetano. Ruska Federacija je 14. februara obavestila naše organe da privremeno obustavlja izvoz krušaka, tražeći da se održi sastanak na ekspertskom nivou i reše otvorena pitanja kao što je problem kvaliteta, što podrazumeva pitanje sortimenta, načina deklarisanja i dr. Povoljna okolnost po nas je da u ovom trenutku nije sezona izvoza krušaka dok je izvoz jabuka nesmetan. U saradnji sa ruskom stranom donešena je Uredba o evidenciji izvoznika voća i povrća u Rusku Federaciju kojom se definišu obaveze izvoznika u Rusku Federaciju i uslovi koje izvoznik mora da ispuni. Očekuje se da se do kraja godine potpiše novi sporazum sa Ruskom Federacijom vezano za izvoz roba sa visoko fitosanitarnim rizikom (pre svega izvoz voća i povrća). Ukupan izvoz kruške iznosi 5.500-7.000 tona, a jabuke 140.000-190.000 tona.

U diskusiji su učestvovali narodni poslanici: Marijan Rističević, Miroslav Aleksić i prof. dr Miladin Ševarlić.

Nakon rasprave o tački dnevnog reda, Odbor je većinim glasova (9 za, 2 nije glasalo) doneo sledeći

Z a k lj u č a k

Odbor predlaže da se uputi zahtev institucijama Republike Srbije nadležnim za kontrolu reeksporta voća i povrća iz zemalja Evropske unije na tržište Rusije u cilju pojačane kontrole da bi se sprečile moguće zabrane ili ograničenja izvoza voća i povrća proizvedenih u Srbiji na tržište Rusije.

Treća tačka dnevnog reda - Razmatranje sticanja uslova za aktiviranje odredbi (član 32) SSP-a za uvođenje prelevmana na određenu vrstu poljoprivrednih proizvoda koje uvozom ugrožavaju našu poljoprivrednu proizvodnju;

Prof. dr Miladin Ševarlić izneo je podatak o povećanom uvozu zamrznutog svinjskog mesa bez koske i sugerisao da se izvrši analiza robnih pozicija za uvoz.

U diskusiji su učestvovali narodni poslanik: Marijan Rističević i prof. dr Miladin Ševarlić.

Nakon rasprave o tački dnevnog reda, Odbor je jednoglasno doneo sledeći

Z a k lj u č a k

Odbor predlaže da se izvrše konsultacije sa organima Evropske unije da se utvrdi da li postoje ozbiljni poremećaji na našem tržištu zbog prekomernog uvoza poljoprivrednih proizvoda, a Republika Srbija kao pogođena strana može da preduzme odgovarajuće mere u skladu sa čl. 32. i 41. Ugovora o SSP-u i da tako istaknemo potrebu za neku vrstu dodatne zaštite.

Četvrta tačka dnevnog reda - Razno

Prof. dr Miladin Ševarlić podsetio je na dopis nevladine organizacije za zaštitu životinja i rekao da podnosilac treba da obavi razgovor sa predstavnicima Uprave za veterinu i da se nađe rešenje određenog problema.

Nakon rasprave o tački dnevnog reda, Odbor je jednoglasno doneo sledeći

Z a k lj u č a k

Odbor predlaže da u skladu sa Zakonom o dobrobiti životinja i Krivičnim zakonikom Republike Srbije nadležni organi, Ministarstvo unutrašnjih poslova, Uprava za veterinu preduzmu sve mere u pojačanoj zaštiti životinja.

Pod tačkom razno, Milija Miletić predložio je da se narodna poslanica Nada Lazić odredi za člana Pododbora za praćenje stanja u poljoprivredi u marginalnim - najnerazvijenijim područjima Republike Srbije.

Odbor je jednoglasno prihvatio ovaj predlog.

Pošto drugih pitanja i predloga nije bilo, sednica je zaključena u 15,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević